Ritratt: muntaġġ / Facebook - Maryanne Thake  "F'kull ġurnata nħoss in-nuqqas tiegħek u li kieku nista' nġibek lura miegħi f'ħakka t'għajn" hekk kitbet Maryanne Thake llum biex tfakkar lill-missierha, l-attur Charles Thake li miet bħal-lum tliet snin ilu, fit-12 ta' Mejju tal-2018, fl-età ta' 90 sena. "Illum irrid infakkar il-persuna li verament kien, mhux il-persuna li n-nies kienu jaraw fuq il-palk," kompliet tikteb hi hekk kif iddeskrivietu bħala missier ħanin u speċjali li kien iddedika ħajtu għas-sitt uliedu. Maryanne tgħid ukoll li missierha kien iħobb il-ħajja u lil Malta u li kien intiż fuq l-istorja daqs l-ikbar studjuż. Tgħid ukoll li kien bniedem kreattiv li jikteb il-proża u l-poeżija u li kien iħobb jgħin. Issemmi wkoll il-fatt li missierha għamel 28 sena jgħin għaqdiet missjunarji. "Illum hija ġurnata li qatt ma nġibu lura," tgħid hi filwaqt li tisħaq li hija u ħutha u n-neputijiet huma l-legat tiegħu. "Il-missier huwa l-ewwel eroj ta' wliedu u l-ewwel imħabba ta' bintu" – temmet Maryanne fil-kitba tagħha. Apparti numri kbir ta' produzzjonijiet televiżivi, films u anki dawk teatrali, Thake kien ukoll jippreżenta diversi programmi fuq ir-radju fosthom Dak Kien Żmien fuq l-istazzjon RTK, li llum huwa 103 Malta's Heart. Fl-1952 beda jaħdem bħala welfare office, pożizzjoni li dam jokkupa għal 33 sena sħaħ. Għal numru ta' snin kien ukoll jaħdem fid-dipartiment tal-arkivji tal-PBS. Kien parti mill-kumpaniji teatrali Maleth u Atturi Theatre Group, kif ukoll l-MADC. Fost il-produzzjonijiet li kien fihom fit-televiżjoni lokali niftakru F'Baħar Wieħed, Nhar it-Tieġ, Ta' Horrox Borrox, Inkwiet u Villa Sunset. F'Diċembru tal-2001, Charles Thake kien ingħata l-Midalji għall-Qadi tar-Repubblika Charles Thake ħalla warajh sitt ulied u bosta neputijiet. Aqra: Imut l-attur maħbub Charles Thake